Foto’s: Onderstebo huis ŉ eerste in Suid-AfrikaDie Upside Down House SA in Broederstroom. (Foto: Verskaf) In Broederstoom, ŉ kort entjie van Hartbeespoort op die R3 op pad na die Wieg van die Mensdom, in Noordwes pryk daar deesdae ŉ interessante kunswerk wat ontwerp is spesifiek om toeriste en besoekers te lok: ŉ onderstebo huis. René Cronjé, bemarkingsbestuurder van die Upside Down House SA, vertel in ŉ onderhoud met Maroela Media dié buitengewone kunswerk is die breinkind van ŉ Poolse man wat nie graag in die kollig wil wees nie. “Hy was ook betrokke by die bou van die huis,” sê Cronjé. “Dit het nege maande gevat om die huis te bou en te meubileer en al die meubels is teen die dak, wat eintlik die vloer is, vas.” “Die huis is letterlik onderstebo gebou en is teen ŉ helling gebou. Die helfte van die huis is in die lug en wanneer jy die huis betree, is jy onmiddellik van balans af omdat jou brein sukkel om die omskakeling van ‘loop op die dak’ te maak. Wat die huis natuurlik uniek maak, is die feit dat dit enig in sy soort in Suid‑Afrika is,” sê sy. Dit is ŉ dubbelverdiepinghuis met twee slaapkamers, een badkamer, ŉ kombuis, ŉ eetkamer, ŉ sitkamer en ŉ kroegarea. Die huis is ongeveer 200 vierkante meter. Alles wat normaalweg op die vloer is in ŉ gewone huis is hier teen die dak – van die sitkamerstel tot die wasmasjien. “Die ingenieurswese agter elke klein detail wat in die huis ingegaan het, is werklik indrukwekkend en het ons tot dusver grotendeels net positiewe terugvoer ontvang,” vertel Cronjé. Toegangsgeld tot die perseel beloop R90 per volwassene, R60 vir kinders tussen drie en sewe jaar oud en babas onder drie se toegang is gratis. Die Upside Down House SA is elke dag van die week oop. Maandae tot Donderdae vanaf 09:00 – 16:00 en Vrydae, Saterdae, Sondae en openbare vakansiedae vanaf 09:00 tot 17:00. “Ons is absoluut op families gefokus en wil hê die publiek moet hierdie asemrowende stukkie kuns in sy volle glorie beleef. Die publiek is welkom om pieknieks by ons te kom hou en ons vra ŉ addisionele bedrag van R50 indien hulle hul eie piekniekmandjies en alkoholiese verversings in ŉ koelboks wil saambring. Die kinders kan ons groot springkastele, mini‑klimrame en skopfietsies geniet en die terrein vol hardloop.” Vir meer inligting oor die Upside Down House SA skakel 063 100 9859 of besoek die webwerf by www.upsidedownhouse.co.za.